แอสเซทพลัสจับตาดอกเบี้ยศก.เอเชียอืด
แอสเซท พลัส แนะจับตาดอกเบี้ยนโยบาย หวั่น เศรษฐกิจเอเชียชะลอตัว ชูกองทุน 46 เดือน จ่าย 3.1-3.2%
17 ก.ค. 2555

แอสเซท พลัส แนะจับตาดอกเบี้ยนโยบาย หวั่น เศรษฐกิจเอเชียชะลอตัว ชูกองทุน 46 เดือน จ่าย 3.1-3.2% 
น.ส.ฤดี ปติอารยกุล ผู้จัดการกองทุนอาวุโส บริษัทหลักทรัพย์จัดการกองทุน (บลจ.) แอสเซท พลัส เปิดเผยว่า ธนาคารกลางประเทศเกาหลี ปรับลดอัตราดอกเบี้ยนโยบายลง 0.25% มาอยู่ที่ระดับ 3% เมื่อสัปดาห์ที่ผ่านมา อาจส่งผลกระทบทางจิตวิทยาการลงทุน เนื่องจากตลาดไม่ได้คาดการณ์ โดยระยะสั้นอาจกังวลเศรษฐกิจเอเชียที่อาจจะชะลอตัวลงตามเศรษฐกิจโลก เนื่องจากประเทศในเอเชียยังต้องพึ่งพาการส่งออกไปยังประเทศสหรัฐและประเทศในกลุ่มยุโรป 
นอกจากนี้ จะต้องติดตามนโยบายอัตราดอกเบี้ยของธนาคารแห่งประเทศไทย (ธปท.) หากเศรษฐกิจของประเทศเข้าสู่ภาวะการชะลอตัวตามความกังวลของตลาด อาจทำให้ ธปท.พิจารณาปรับลดอัตราดอกเบี้ยในรอบต่อไปเพื่อกระตุ้นเศรษฐกิจ ซึ่งจะกระทบผลตอบแทนของตลาดตราสารหนี้ไทยให้ปรับตัวลดลง ประกอบกับช่วงที่ผ่านมากระแสเงินทุนต่างประเทศเริ่มกลับเข้ามาในแถบเอเชีย ซึ่งคาดการณ์ว่าแม้แนวโน้มอัตราดอกเบี้ยยังคงอยู่ในภาวะขาลง แต่ยังผันผวนระหว่างทางตามเงินลงทุนที่ไหลเข้าออกจากต่างชาติ
น.ส.จารุลักษณ์ เรืองสุวรรณ ผู้อำนวยการอาวุโส ฝ่ายการขายและการตลาด กล่าวว่า ในวันที่ 18 ก.ค.นี้ บริษัทจะเปิดขายและรับซื้อคืนรอบใหม่ของกองทุนเปิดแอสเซท พลัส ตราสารหนี้ทวีทรัพย์ 8 (ASP-TFIXED8) รอบการลงทุนนี้เน้นลงทุนตราสารหนี้ไทย อายุ 4 เดือน ผลตอบแทนประมาณ 3.1% ต่อปี และวันที่ 23 ก.ค.นี้ ขายกองทุนเปิดแอสเซทพลัสแอ็คทีฟตราสารหนี้ 9 (ASP-ACFIXED9) ลงทุนตราสารหนี้ไทย ลงทุน 6 เดือน ผลตอบแทนประมาณ 3.2% ต่อปี